
Introduksjon


Bokas perspektiv og oppbygging

Moderne samfunn preges av rask forandring og høye krav til kompetanse og kunnskap. Barndommen befinner seg i forandringens brennpunkt, der nye generasjoner av barn møter nye sosiale og teknologiske landskap. Elever med ransler går ut og inn av skolebygninger, men skolens funksjoner for barn og samfunn er ikke de samme som da bygningene ble oppført. Familien har endret seg med nye familieformer, men det er ikke bare bonussøsken, likekjønnede foreldre og skilsmisser som forandrer familien. Barns avhengighet av familien som oppvekstens støtteapparat, er en av de viktigste endringene de siste femti årene.

Foreldre og politikere er opptatt av barns medieverden. Spørsmålet er om våre tradisjonelle bekymringskategorier, som tid brukt foran skjermen, fanger opp hvordan mediene forandrer barndommens landskap. Er mobiltelefonens utfordring at barn ser for mye på den, eller forandrer mobiltelefonen barns liv ved å bli barndommens kommunikasjonssenter? Er lek med Roblox tid foran skjermen – eller tid med andre?

Boka er organisert slik at vi utdyper hva som menes med barndom, før vi ser barndommen fra et annet grunnleggende perspektiv; sosialisering. Forståelsen herfra bringer vi med oss i en beskrivelse og analyse av kompetansesamfunnets barndom, utviklingen i barns grunnleggende institusjoner og deres sosiale og symbolske landskap. Boka siste del diskuterer strategier og prinsipper i en politikk for barn.









DEL 1
Barndom og sosialisering








KAPITTEL 1
Hva er barndom?


Barndom som barndomsland – og som utvikling

«Jeg hadde ingen barndom», sier Jesús Sánchez i Oscar Lewis’ berømte bok Children of Sanchez (1961), og understreker med dette at barndom er noe annet enn en biologisk aldersfase. Fra et sosiologisk perspektiv refererer barndom til den sosiokulturelle utformingen av barns verden, så vel som til forestillingene om barndomslandet og de som befolker det. «Barn är ett folk och de bor i ett främmande land» sang en gang Olle Adolphson (1962), og tegnet en barndom med fantasien i sentrum – her «blir sängar till fartyg en natt och går till månen». Barns medier er fulle av fortellinger om barn som faller inn i mystiske verdener med alver, enhjørninger og andre vesener, med eventyrlandet Lewis Carrol fortalte om til Alice og Clive Staples Lewis’ fortelling om Narnia bak garderobeskapet som de mest kjente verdener barn har snublet inn i.

Elementer av «det gåtfulla folket» finnes sannsynligvis i alle barndommer, men forestillingen om fantasiens barndomsland er også forankret i bestemte historiske forhold. Romaner forteller også om helt andre barndommer; Dickens brukte barneskikkelser til å vise victoriatidens fattigdom. Når historikere diskuterer når og hvordan barndommen vokste fram i europeisk historie, diskuterer de også implisitt hva barndom er. Våre forestillinger om «barnet» forandrer seg: I vår kultur forstås barn oftest som gode og «naturlige», men det er ikke så lenge siden de ble forstått som preget av arvesynden, som nærmest måtte bankes ut av dem.

Alder er ikke noe konstant, ikke en gang som biologisk utvikling. Synkende alder for første menstruasjon de siste tiårene indikerer tidligere biologisk modning, uten at moderne barn møter voksenrollen tidligere av den grunn. I Norge er du mindreårig til du er 18 år, den seksuelle lavalder er 16. Ekteskapsalder varierer mellom land og kulturer, likeledes hvordan ekteskap kommer i stand og hvem som gifter seg med hvem. Globalt blir ca. 12 millioner jenter giftet bort årlig før de fyller 18 år. I Sahel-områdene i Afrika er andelen 70 prosent, og 95 prosent av disse jentene går ikke på skole (Unicef, 2020). Jenter som giftes bort som barn deler skjebne med Jesús Sánchez – de får aldri en ungdomstid. Å være ungdom er mer enn en aldersfase.

Barn utvikler seg, i samspill med familie, skole, venner og medier – som også forandrer seg. Forandring gir generasjonene ulike barndomslandskap. Barnehagen er nå en del av (nesten) alles oppvekst, i 1990 var cirka en tredjedel av norske barn i barnehage, i 1970 nesten ingen. Sosiale medier ble raskt innvevet i våre sosiokulturelle omgivelser. Facebook kom i 2006 og forandret samtidens sosiale mønstre, iPad-en kom i 2010 og rykket raskt inn i barnerom og klasserom, TikTok ble lansert globalt i 2018. Barna på skoleveien ser kanskje ut omtrent som før, men deres verden forandrer seg – ikke bare deres medieverden, men også skolen de er på vei til og familien de er en del av. I internasjonal barneforskning skilles det ofte mellom barns well-being og well-becoming, barns liv som barn, og hvordan deres barndom påvirker deres videre livsløp. Livskvalitet for barn må gripe både kvaliteten ved deres barndom og deres potensial for en god framtid (Ben-Arieh & Frønes, 2011; Harvard University, 2025). Når Unicef (2007) i en studie av levekår spør om barnet har et eget sted å gjøre lekser, forteller dette om et samfunn hvor utdanning har stor betydning, både for well-being og ikke minst for well-becoming.

Skal vi forstå barndom, må vi gripe hvordan barns liv samspiller med den type samfunn de lever i. Innenfor det vi vil kalle en samfunnsformasjon – samfunnstyper med bestemte trekk – har barns verden en felles grunnstruktur. I konvensjonen om barns rettigheter, som ble vedtatt av FN i 1989, forteller artikkel 29 at barnets utdanning skal ta sikte på «å utvikle barnets personlighet, talenter og psykiske og fysiske evner så langt det er mulig» (Barne- og familiedepartementet, 1989/2025, s. 23). Barn har ikke bare rett til et godt liv som barn, de har rett til utvikling, til å realisere sine potensial. I deler av verden stenges mange barn ute fra en utdanning de har rett på, som illustrert med jentenes situasjon i noen land. I Norge er utdanningsmuligheter åpne for alle, men studier viser at om barn lykkes i skolen ikke hviler på muligheter alene, men på samspillet mellom muligheter og barnets ressurser og evner. Et slikt samspillsperspektiv har mye til felles med nobelprisvinner Amartya Sens capability-perspektiv (Sen, 1999), hvor levekår skapes i samspill mellom muligheter, ressurser til å bruke mulighetene og frihet til å bruke dem slik man vil. Frihet til selv å velge reiser spørsmålet om i hvilken alder barn selv kan bestemme på ulike områder. Generelt understreker Sens perspektiv også at vi ikke bare kan se på mengden ressurser og velstand rent generelt, men om faktiske muligheter er tilgjengelig for alle.

Det gode liv for barn handler både om barndommen i seg selv, og om den peker mot et godt liv som voksen. I barns liv som barn inngår retten til å forestille seg at senger kan fly til månen, men som leken forstås barns fantasi som truet av tidspress, skole og de voksnes rasjonelle verden.



Demografi og livsfaser

Demografihandler om hvordan befolkningen er sammensatt i henhold til faktorer som for eksempel alder, kjønn, utdanningsnivå, barnetall og levealder, som alle danner rammer rundt barndommen. Andel personer i ulike aldergrupper påvirker barns verden: i Norge er mindre enn 9 prosent av befolkningen under 14 år, i deler av Afrika utgjør denne aldersgruppen 40–50 prosent. I Niger har kvinner i gjennomsnitt nesten syv barn hver, i Norge under to. I Norge er ca. 20 prosent av befolkningen over 65, i Nigeria 3,4 prosent (World Factbook, 2025). Dette gir svært ulike aldersmessige landskap. I jordbrukssamfunn vil mange barn kunne være en økonomisk fordel for familien, mens i kompetansesamfunnet er barn og unge en utgift for foreldre så vel som for samfunnet. Kompetansesamfunn trenger ikke primært sterke unge hender, men høyt kompetente voksne. De unge får en lang barne- og ungdomstid, en lang kvalifiseringsperiode, før de trer inn i arbeidslivet.

Framtidige antall barn i et samfunn påvirkes av antallet unge som kan bli foreldre, og av normer for familiestørrelse. Kjønnssammensetningen i befolkningen påvirkes av flere faktorer. Der hvor foreldre foretrekker gutter kan dette føre til et overskudd av gutter og menn, og problemer for menn med å finne ektefelle (Lal, 2023). Tilstrømming av mannlige innvandrere kan skape overskudd av unge menn i regionen de drar til og et overskudd av unge kvinner i regionen de forlater. Når flere kvinner enn menn tar lang utdanning, gir dette flere unge kvinner enn menn i byene hvor utdanningsinstitusjonene ligger, og flere enslige unge menn i utkantene. Personer med lang utdanning etablerer ofte familie i høyere alder enn de med kort utdanning, noe som også påvirker besteforeldres alder. Sjansen for at barna opplever at deres foreldre forlater hverandre er mindre hvis foreldrene har lang utdanning og etablerer familie senere i livsløpet enn hvis de kun har grunnskoleutdanning og får barn i ung alder.

Lave fødselstall skaper mindre press på skoler og infrastruktur, mens befolkningsvekst skaper økede behov for kommunikasjonsmidler så vel som helse- og utdanningsinstitusjoner. Økende livslengde skaper flere år som pensjonister, men øket livslengde kan også gi store deler av befolkningen lengre tid som yrkesaktive. Hva som defineres som «yrkesaktiv alder» i vårt samfunn er politisk og kulturelt bestemt, selv om her er biologiske rammer. Andel med behov for pleie er derimot primært biologisk/fysiologisk forankret. I Norge møter et øket antall pleietrengende eldre flere svært pleietrengende unge. Dette skaper politiske og økonomiske utfordringer: I 2024 brukte for eksempel Sarpsborg kommunene mer ressurser på unge mennesker med store omsorgsbehov enn på grunnskole for alle barn i kommunen (Rønning & Skårdalsmo, 2024).

Livet forstås som oppdelt i faser: Vi er barn, unge, voksne og eldre, vi er under opplæring og vi er yrkesaktive. Livsfasene forandrer seg med samfunnsutviklingen – oldeforeldre til nåtidens barn var ofte i fullt arbeid som unge tenåringer, mens i 2025 er mange personer i slutten av tjueårene fremdeles utenfor arbeidslivet. Overgangene mellom de ulike livsfaser har også forandret seg, og det er lenge siden ungdom ble ansett som voksne etter konfirmasjon. Historikeren Philippe Ariès (1962) hevder at barndommen som en særegen fase utviklet seg i det attende århundre. Barndommen ble med psykologiens framvekst også forstått som en livsfase som er med på å forme våre videre livsløp. Studier tyder ikke på at foreldre skaper sine barns personlighet, at søsken ofte er svært forskjellige illustrerer dette. Derimot vet vi at barns livsbetingelser påvirker deres utvikling; sammenhengen mellom betingelsene i barndommen og det videre livsløp er tydelig i forskning om barns utvikling.



Kohorter og generasjoner

Begrepet kohort refererer oftest til fødselskohorter, personer født i et visst tidsrom: Vi snakker om 1990-kohorten eller kohorten født for eksempel mellom 1990 og 1995. Kohorter på samme alder opplever historiske hendelser i samme livsfase, mens ulike kohorter vil oppleve de samme begivenheter i ulike alders- og livsfaser. Hvordan historiske forhold påvirker barns liv kan variere med hvilken fase av barndommen de befinner seg i. En berømt studie viste hvordan den store depresjonen på 1930-tallet, med omfattende fattigdom og arbeidsledighet, hadde ulike konsekvenser for ulike aldersgrupper i samme familie (Elder, 1974). Ulike kohorter møter ofte ulike historiske betingelser; noen møter fred og velstand, andre fattigdom og kanskje krig. Generasjonene født i Norge etter annen verdenskrig som har levd uten krig hele sitt liv, tenker neppe på at i europeisk historie er dette uvanlig.

Generasjon refererer både til biologiske generasjoner i familien, og til historiske generasjoner, fødselskohorter som har historiske forhold felles. En historisk generasjon består av kohorter som i ungdomsårene har felles opplevelser som binder dem sammen. I sine klassiske analyser av generasjoner forstår sosiologen Karl Mannheim (1893–1947) barndom som en periode hvor barna formes til en del av sin kultur, samtidig som han legger vekt på at ungdommen møter verden aktivt, og uten eldre generasjoners ballast av tradisjonelle handlings- og tankemønstre (Mannheim, 1952). Ungdomstiden forstås i samfunnsfagene som en livsfase med potensial for opposisjon og sosial innovasjon, i ungdomstiden utvikles nye livsstiler og nye symbolske mønstre. Mens alderseffekt viser til hvordan holdninger og verdier forandrer seg med alder, peker kohorteffekt mot at verdier og holdninger som en kohort utvikler i ungdomstiden følger denne kohorten videre i livsløpet.

Når verden forandrer seg raskt, vil kohorter som er nær hverandre i alder kunne oppleve ulike forhold og hendelser i barndommen. Kort tid etter at smarttelefonen (som jo ikke er en telefon, men en computer man også kan ringe med) dukket opp, hadde den forandret alles hverdagsliv og skapt nye sosiale mønstre. Barn og unge er tett på ny teknologi, og eldre generasjoner som ser moderne barndom i lys av sin egen, er ofte bekymret over utviklingen. Begrepet «moralsk panikk», som ble kjent gjennom boktittelen Folk Devils and Moral Panics (S. Cohen, 2011), refererer til beskrivelser av barne- og ungdomstiden på 1950- og 1960-tallet. Den panikken som tegneserier den gang kunne skape blant lærere, foreldre og eksperter, virker underlig nå. Dette betyr ikke at mediebekymringen vi opplever nå er noe vi vil le av om noen år, men det illustrerer hvordan «eldre» generasjoners perspektiv er med på å skape forståelsen av barndommen.

Barn i samme kohort kan oppleve de samme historiske forandringer på ulik måte. Nye muligheter kan for eksempel ha ulik effekt på barn i ulike sosiale grupper, på barn med ulike evner og talenter, og på gutter og jenter. I Norge hadde nye utdanningsmuligheter på 1950- og 1960-tallet i første omgang sterkest effekt for gutter, senere ble jentene dominerende i utdanningsinstitusjonene (for en analyse, se Frønes & Brusdal, 2022). Spesielle historiske omstendigheter, som for eksempel covid-19-pandemien i 2020–2021, hadde ulik effekt for ulike aldersgrupper og sosiale grupper. Konsekvensene av skolestengning var sterkest for barn med mindre familieressurser (Betthäuser et al., 2023). Når massemedia etter pandemien snakket om å vende tilbake til «normalen», glemte man lett at for mange barn var pandemien – med stengning og regulering av hvem man var sammen med – deres «normal».

Ofte omtales historiske generasjoner etter kjennetegn ved synlige medlemmer av generasjonen. Metaforer som «ironigenerasjonen» og «sekstiåttere» utvikles i ettertid. I kohortanalyser velger man fødselsår som utgangspunkt, der mulige kjennetegn ved kohortene er det analysene skal identifisere. I mediene, og i noen grad i forskning, er det med bakgrunn i USA etablert en oppdeling av kohorter ut fra fødselsperiode. Baby boomers refererer til personer født fra 1945 til begynnelsen av 1960-tallet, generasjon X er født fra midt på 1960-tallet til omkring 1980, millenniumsgenerasjonen fra omkring 1980 til midt på 1990-tallet, og generasjon Z er født fra første halvdel av 1990-tallet fram til 2010. Alfa-kohorten er den yngste blant disse kohortene, født etter 2010. Variasjonene i holdninger og hendelser er ofte større innenfor kohortgruppene enn mellom dem. Avgrensningene av generasjonene er upresis, og eventuelle ulikheter mellom kohortene kan ha mange mulige årsaker. Men betegnelsene brukes ofte som en ramme for å forstå generasjonsulikheter. Enkelte mønstre er tydelige, tannlegenes pasienter er i for eksempel i stor grad eldre kohorter, de yngre fluorgenerasjonene har færre hull selv om det er variasjoner med land og sosial klasse. Kohortanalyser møter også utfordringen med effekt av alder versus av effekt av historisk forankring: I hvilken grad skyldes en aldergruppes holdninger deres historie (kohorteffekt), og i hvilken grad deres livsfase? (alderseffekt). Studier i USA viser at babyboomerne bruker mye alkohol og marihuana: Er dette forankret i deres «opprørske» historie, i deres aldersfase og relative velstand i pensjonsalder, eller i særegne amerikanske forhold – som utviklingen av pensjoniståpne «Margaritavilles» i amerikanske solbelter, med a licence to chill?

Gjennom historien har det stort sett vært slik at de unge har lært av eldre kohorters erfaringer og tradisjoner. I samfunn preget av rask forandring, vil de unge generasjoner ofte forstå nye situasjoner best, og de eldre vil kunne lære av de unge. Dette kalles pre-figurativ sosialisering, i motsetning til postfigurativ sosialisering, der ungdom lærer av eldre generasjoner. I moderne samfunn vil noen samfunnsområder være preget av postfigurativ sosialisering, andre av pre-figurativ.



Barns sosiale posisjon

Går vi tilbake i tid kunne rike og fattige barn i Europa være fysisk forskjellige på grunn av ulik ernæring. I en analyse av ulikhet forteller Tilly at «poor boys of fourteen averaged only 4 feet 3 inches tall, while aristocrats and gentry of the same age averaged about 5 feet 1 inch» (Tilly, 1998; se også Floud et al., 1990). Disse fysiologiske variasjonene er stort sett borte, men i rike land er fattigere personer mer preget av overvekt enn personer med bedre økonomi (Medical News Today, 2023). Andelen overvektige barn i Norge øket fram til omkring 2012, og har senere vært relativt stabilt (Meyer, 2023). Tannhelse var i perioder sett som et tegn på sosial bakgrunn – ulike sosiale grupper kunne ha ulike smil. (Å være rik var ikke alltid beskyttende; Napoleons Josephine vokste for eksempel opp på en sukkerplantasje, hadde få tenner igjen og smilte med lukket munn.)

Sosiologer begrepsgjør sosial posisjon som mengde av økonomisk, sosial og kulturell kapital. Økonomisk kapital dreier seg om hvor mye økonomiske ressurser familien har. Sosial kapital peker både mot familiens sosiale nettverk (hvem man kjenner og er kjent av) og den sosiale styrke i miljøet barnet lever i. Familiens kulturelle kapital refererer til foreldrenes utdanningsnivå, kulturelle profil og evne til å mestre samfunnets koder og kompetansekrav. Sosial og kulturell kapital er verdifullt i seg selv, og fordi det kan konverteres til økonomisk kapital (Bourdieu, 1986).

Dårlig økonomi gir ofte stress i familien, og fattige barn vil kunne oppleve å ikke ha ting som er viktige for sosial deltagelse. Foreldres økonomi påvirker også valg av bosted og dermed barns skolemiljø og fritidsmiljø. I boka Unequal Childhoods (2003) viser Anette Lareau at middelklasseforeldre legger vekt på det hun kaller concerted cultivation, det vil si en sosialisering som legger vekt på å stimulere barns utvikling og skolegang. Andre studier viser store forskjeller i barns språklige miljø de første leveår (Gilkerson et al., 2017). Barns skoleprestasjoner bidrar til senere sosial ulikhet, men i mindre grad i Norden enn for eksempel i USA (Hansen & Gustafsson, 2019). En mekanisme i utvikling av sosial ulikhet er former for sosial segregering: Personer med høy inntekt og utdanning gifter seg med hverandre, og nabolag og skoler blir i økende grad homogene etter utdanning, inntekt, livsstil og etnisitet. I USA er slike segregeringstendenser tydelige – i Norge er tendensene svakere, men absolutt til stede. I Oslo er for eksempel driftsutgiftene til skoler, som er basert på estimater av elevenes behov for særskilt støtte, svært ulik i ulike bydeler.

Levekår og sosial posisjon utvikles i samspill med økonomiske, etniske, religiøse og kulturelle posisjoner. I mange samfunn er det ulik barndom for jenter og gutter, og i noen områder er en stor andel av jentene gift allerede tidlig i tenårene. Likheten i oppvekstbetingelser vi nå ser mellom kjønnene i skandinaviske samfunn, er historisk unik. Et blikk på kjønnssammensetningen i gatebildet i byer verden over, så vel som på strendene, illustrerer kjønnenes sosiale posisjoner i ulike kulturer og områder.1

Begrepet interseksjonalitet søker å gripe hvordan samspillet mellom posisjoner på ulike dimensjoner er med på å konstituere sosial posisjon og levekår. Studier viser for eksempel at å høre til i flere minoriteter kan skape ekstra belastninger, og svak økonomisk posisjon kan være forankret i kombinasjon av kjønn, sosial klasse og etnisitet. En studie av skeive grupper og deres livsløp understreker at livsløp ikke bare dreier seg om alder og livsfaser, men om utvikling i forhold til dominerende normative rammer (Andersen et al., 2021). Livsløpenes normative kontekster varierer med historisk utvikling, eldre kohorter i Norge vokste opp i et samfunn hvor homofili var ulovlig (fram til 1972), yngre generasjoner vokser opp i et samfunn hvor likekjønnede ekteskap er likestilt med ekteskap mellom ulike kjønn (fra 2009). Bekymring over problemer barn med foreldre av samme kjønn ville møte var relativt høy på slutten av 1990-tallet, men har siden vært synkende (Hollekim et al., 2012). Anslag indikerer av vel 1600 barn i Norge vokser opp med foreldre av samme kjønn, flertallet av dem to kvinner. Studier indikerer foreldres seksuelle orientering har liten betydning for barns utvikling og situasjon (Bos et al., 2016).

Barns spesielle posisjon er synlig gjennom at de har rettigheter både når det gjelder deltagelse og beskyttelse. Barns rettigheter i Norge øker med alder: Etter fylte 12 år har barn rett til å bli hørt ved skilsmisse, ved 15 år har de rett til selv å velge trossamfunn. Opp til en viss alder kan ikke barn straffeforfølges som voksne, noe som med økende grov kriminalitet blant unge tenåringer blir et politisk tema. At alderen for ansvar for egne handlinger er såpass høy, samtidig som barns posisjon som selvstendige subjekter er styrket og den biologiske modning kommer tidligere, er på et vis et paradoks. De siste tiårene har ikke bare gitt barn nye rettigheter, moderne barn blir også sett på som unike personer. Mens begrepet om individuering refererer til at alle har de samme rettigheter som individer, refererer individualisering til at alle forstås som spesielle og ulike: «I am special»,2 synger de i amerikanske barnehager.

Moderne leker som skal stimulere utvikling, som puttekassene, puslespillene og Lego-eskene, forteller på hvilket aldersnivå barn forventes å mestre dette. Skolen, barnehagen og den pedagogiske industrien etablerer felles utviklingsnormer. Moderne barn beveger seg gjennom et sett av normerte utviklingstrinn som er kjent blant foreldre så vel som i barnekulturen, og barn klassifiseres ofte som å være «tidlige» eller «sene» i utvikling.

For barn dreier moderne sosial ulikhet seg om å vokse opp i ulike sosiale og kulturelle landskap, med ulike mengder økonomisk, sosial og kulturell kapital. Også helseforhold varierer med sosiokulturell bakgrunn.



Barnas egen opplevelse av tilværelsen

Omfattende undersøkelser i en rekke land søker å gripe barns opplevelse av livskvalitet, lykke og trivsel. Subjektive opplevelser av livskvalitet beskrives ofte langs tre dimensjoner: positive følelser (som glede og entusiasme), negative følelser (som sinne, angst og tristhet) og en vurdering av både av generell og spesifikk livskvalitet på ulike områder, som skole, familie og venner (for en diskusjon av begreper som well-being og livskvalitet, se Carlquist, 2015). Ved dette får man en dimensjon relatert til følelser, både negative og positive (affektdimensjonen), og en mer kognitiv vurderende dimensjon både knyttet til livet generelt og til ulike områder. I Norge oppga 23 prosent av jentene og 10 prosent av guttene på tiende trinn i 2022 at de opplevde psykiske helseplager og stress (Eriksen, 2023). Skolens seleksjonsfunksjon og kampen om å komme inn på videre utdanninger oppleves ofte som stressende av elevene, selv om elever i mange land møter et hardere prestasjonspress enn i Norge. En studie basert på Children’s Worlds fant at «the freedom to choose and self are the two most important factors that explain vast share of the variances in the overall levels of children’s subjective well-being across nations» (Lee & Yoo, 2017, sitat fra abstract). Barn liker en tilværelse hvor de i stor grad velger selv. Dette kan forklare hvorfor barn i land som Sør-Korea, hvor skolen er ekstremt dominerende i barn og unges liv, skårer relativt sett lavt på subjektiv well-being i aldersfaser hvor skolepresset er sterkest. Opplevelsen av livskvalitet vil variere med alder ikke bare på grunn av alders- og livsløpsutvikling i seg selv, men også fordi de unge med økende alder får mer kunnskap om verden og kan sammenlikne sitt liv og sine muligheter med andres. Studier av barns subjektive opplevelse av well-being forteller at andelen positive svar synker fra barndommen gjennom ungdomstiden, men også at dette varierer med region og levestandard. Barn gir ofte andre svar enn foreldre på spørsmål om hva som er viktig for deres livskvalitet (se for eksempel Savahl et al., 2021).

Barns subjektive vurdering av seg selv har også sammenheng med hvorvidt de er fornøyde med kropp og utseende. Dette er ikke overaskende særlig viktig i ungdomstiden. Generelle sosiodemografiske forhold, som familiens velstand, har ikke noen stor effekt på barns direkte opplevelse av lykke. Barn er ikke så opptatt av materielle ressurser generelt, men av om de har ting de trenger for å passe inn og delta i aktiviteter med andre barn (Miles et al., 1998). Med økende alder vil faktorer utenfor nære omgivelser spille en større rolle. Genetiske profiler påvirker vår opplevelse av verden. Studier indikerer at opp mot en tredjedel av variasjonen i subjective well-being (SWB) forklares via genetiske variasjon (Røysamb et al., 2023). Samtidig understrekes samspillet mellom sosiale og genetiske faktorer.

Foreldres ressurser påvirker hvilket lokalmiljø og vennemiljø barnet befinner seg i, men barns subjektive opplevelse av sine liv er ikke bare en avspeiling av sosiomaterielle betingelser. Derimot vil objektive indikatorer på levekår, som levestandard og utviklingsmuligheter, variere med sosiomateriell bakgrunn. Fattigdom handler både om livet som barn og om utviklingsmuligheter. Her kan det være en motsetning; selv for dem som ikke er barn av «tigermødre» kan framtiden kreve en innsats som preger barndommen.

Barns subjektive forståelse er ofte ikke sammenfallende med hva samfunn eller foreldre ser på som viktig for livskvalitet. Nettopp spenningen mellom de ulike perspektivene forteller at barns perspektiv er nødvendig for å forstå barns levekår.



1  For en analyse av strandkodenes sammensatte logikk, se Tania og Hyppolite (2022).



2  «I am special / I am special / Look at me / You will see / Someone very special / Someone very special / It is me / It is me» (Mel.: «Fader Jakob»)

